1Yin, chi in a-Páblo, oj rajchac i Jesucrísto junam ru' i a-Timotéo, caka tz'ibaj bi i wuj-i chiwe yix ix kachalal chila pa tinimit Filípos: chiwe yix ix aj uc'anel, xak chiwe yix ix aj patan chila, 'is chiwe iwonojel yix chila chi ix re chic i Crísto, caka tz'ibaj bi iri. 2I ka Kajaw Dios, xak i Kajwal Jesucrísto, chiqui ya utzil chomal chiwe, xak i uxlambal i c'ux. 3Are quix c'un chin c'ux, quin tioxij che in Dios iwumal. 4Are quin tz'onoj che i Dios, nic are wi quin tz'onoj che piwi yix iwonojel. Lic quin quicotic are quin 'ano, 5man nim in to'ic i 'anom chu paxsaxic u tzij i Dios. Queje ile xi jek li u 'onquil are xi jach wi iwib pu'ab i Crísto, y c'a are 'o wi wo'or. 6I Dios ca tijin chu 'anic u chac pi c'ux, y cul in c'ux che chi n-cu mayij tu 'anic c'a ca tz'akat ni u wach, are ca c'un chal i Jesucrísto. 7Ni'pa i quin ch'obo-le, lic ca majawic man lic c'ax quix in na'o. Yix iwonojel, junam ix 'o wi wu' che u chac i Dios chi u yom chwe rumal i rutzil u c'ux. Junam na i wach wu' we in 'o na pa cárcel, xak we xi quin tijin chu bixquil chique i winak chi lic katzij i 'utz laj tzij re i Dios, chi lic cu rik u chac chique. 8Reta'am i Dios chi yin lic quix waj iwonojel. I nim laj c'axnabal in c'ux chiwe lic ru' i Jesucrísto petnak wi. 9Are quin tz'onoj che i Dios piwi, quin tz'onoj che chi ca nimar na mas i c'axnabal i c'ux, xak ca q'uiar na mas i nojbal, xak lic qui ta na mas u be i c'aslemal. 10Te'uri quiwetamaj ni u chayic wach i 'utz chuwach i Dios. Queje ile, quiwuc'aj jun i c'aslemal lic 'utz, lic ch'am, lic n-ta c'ax che are ca c'un chal i Crísto; 11xak i c'aslemal yix ca 'alijin ni 'utz che chi ca pe ru' i Jesucrísto; que'elok q'ui ni 'utz qui 'an rumal. Rumal ile, cocsax ni u 'ij i Dios; quiqui bij ni winak chi 'utz i Dios rumal i 'utz chi qui 'an ni yix. 12Ix wachalal, cwaj quiwetamaj iri: ni'pa tak in ic'awnak chupam, 'is 'utz xelic, man mas xpax ni u wach i 'utz laj tzij re i Dios rumal. 13Xin qui tz'apij waral xa rumal quin paxsaj u tzij i Crísto. Xui-ri 'utz xe'elok, man wo'or conojel 'is queta'am wach rumal in tz'apil waral, xak i soldádo pa rachoch i 'atol tzij, xak queta'am. 14Y n-xui ta la ile, xak ni'pa tak i kachalal, laj conojel xcowir qui c'ux chu bixquil u tzij i Dios. N-quiqui xij ta chic quib chu 'onquil, xak xcowir qui wach chu bixquil, rumal wach i 'antal chwe yin. 15Katzij, 'o jujun quiqui bij u tzij i Crísto man cacaj qui patan pacha in patan yin; xa ca titat qui pam chwe. Xui-ri, xak je 'o jujun ne te queje pacha ique; lic quiqui paxsaj u tzij i Crísto man 'utz qui c'ux. 16Ni'pa i quiqui bij u tzij i Crísto, chi xa quiqui tzucuj u cojic qui 'ij, n-ru' ti rutzil qui c'ux quiqui 'ano. Xa cacaj quiqui petsaj mas in bis yin waral pa cárcel. 17Xui-ri, ique chi 'utz qui c'ux, xa rumal i c'axnabal qui c'ux quiqui paxsaj u tzijol i Crísto. Queta'am ique chi yin in 'o pa cárcel waral xa rumal quin bij chi lic katzij i 'utz laj tzij re i Dios. 18Chwe yin, n-ta co'ono wach rumal quiqui paxsaj u tzijol i Crísto, we 'utz qui c'ux, we xi n-'us taj; xa quin quicotic we que tijin chu paxsaxic u tzijol. Xak quin quicot na mas puwi ile, 19man weta'am chi ronojel ni'pa i quin tijin chi rilic wo'or, 'utz que'el chwe yin, man yix quix tijin chu tz'onoxic che i Dios pinwi, xak i u Tewal i Jesucrísto quin u to na. 20Are in rayijbal yin che in chac, n-ta jun q'uixbalil que'el che; cul in c'ux che i Dios chi queje ile que'elok. Are i cwaj yin, 'o ni u cowil in c'ux pacha o'onom lok, n-ta co'ono we in c'aslic, o xak we xin camic, xui-ri ronojel ni'pa i quin 'ano, que'elok cojbal na re u 'ij i Crísto. 21Chwe yin, we in c'aslic, are i Crísto c'as chwe yin; xak we xin camic, xak 'utz que'el na chwe yin, man pacha jun sipon quin ch'aco. 22Xui-ri, we i Dios cu ya ni in c'aslemal ru' in ch'acul waral, quin chacun na 'uri che u chac i Kajwal pacha o'onom lok. We ta chinkul yin 'o wi u chayic i c'aslemal, o we are i camic, n-weta'am taj pachique ni 'utz chique i queb-le. 23Ile, c'ax u chayic chique i queb-le. Quin rayij na quin camic, man quin 'e 'uri chila ru' i Crísto; 'utz que'el na ile chwe yin; 24xui-ri, mas 'utz que'el chiwe yix we quin c'asi na ru' in ch'acul waral. 25Lic weta'am ile, rumal-i, weta'am chi c'a maja na quin camic; quin q'uiji na waral iwu' chi to'ic yix ru' i c'aslemal chuwach i Dios, xak quix in to na che u q'uiarsaxic mas i quicotemal rumal u cubibal i c'ux che i Kajwal. 26Are quin upon tan chic chila iwu', yix qui coj na mas 'uri u 'ij i Jesucrísto rumal ile. 27Xui-ri, chi 'ana pen i ruc'axic jun i c'aslemal lic 'utz pacha ca majaw chiwe chi ix terejnak chirij i 'utz laj tzij re i Crísto. We queje qui 'an ile, n-ta co'ono we xin upon iwu', xak we n-xin upon taj, yin quin ta ni rason 'uri chi yix ix jiquil pi c'ux, xak lic junam i wach iwonojel. Xak quin ta ni rason 'uri chi yix lic quix chacun junam chu c'utic i 'utz laj tzij re i 'elbal chi sak. 28Xak cwaj quin ta na chi yix n-qui xij ti iwib chique i aj ch'o'oj chiwij. Queje ile quiquil na 'uri chi xa ca sachsax ni qui wach ique, xui-ri, yix quix 'elsax na chi sak. Are i Dios ca 'anaw ile. 29Ire u 'anom jun utzil chomal chiwe, are iri: u yom chiwe qui coj u tzij i Crísto, y n-xui ta la ile, xak u yom chiwe chi qui tij ni uyej rumal re i Crísto. 30Yix xiwil li ujer chi lic in tijom in 'ij che u chac i Kajwal, xak i tom rason chi c'a queje ile quin tijin chu 'onquil wo'or, xak queje yix ix 'o wu' che i chac-i.
FILIPENSES Array